16. новембар - Mеђународни дан толеранције

	Међународни дан толеранције је установио UNESCO. Обележава се широм планете, уз подсећање да сви имамо право да будемо оно што јесмо, као што и други људи имају право на своју посебност. То је дан који подсећа на поштовање и уважавање другачијих од нас. Према Декларацији УН, установљеној 1995. године у Паризу, толеранција је прихватање чињенице да људска бића, природно различита по изгледу, положају, говору, понашању и вредностима, имају право да живе и буду то што јесу.
	Циљ Међународног дана толеранције је између осталог и истицање потребе за толеранцијом у друштву и указивање на негативне ефекте нетолеранције. Такође, битно је фокусирати се и на појмове толеранције, људских права и ненасиља ширењем знања о људским правима.
	Појам толеранција потиче од грчке речи tolerare, што значи подносити. Толеранција, дакле,  подразумева подношење и уважавање туђих идеја, ставова и начина живота. Бити толерантан значи бити свестан да су други различити у односу на нас саме и прихватање те чињенице у свакодневном животу.
	Према дефиницији Уједињених нација, толеранција подразумева и поштовање, прихватање и уважавање богатства различитости у светским културама.
	Толеранција је прихватање различитости у најширем смислу, и свест да свако људско биће заслужује поштовање. То није израз слабости, попустљивости или негативна особина. Толерантна особа је она која се држи својих уверења, али такође прихвата чињеницу да и други имају право на своје мишљење као и право да буду оно што што јесу. Толеранција се учи, као што се учи и да сукобе мирно решавамо, јер су они саставни део нших живота. Културу мира, толеранције и разумевања треба да градимо сви заједно и да сви заједно стварамо толерантно и отворено друштво које уважава различитост и свима пружа једнаке шансе и могућности.
	Нетолеранција се најчешће испољава на вербалном нивоу, када је човек у ситуацији са битно другачијим људима. Нетолеранција се изражава вређањем, ругањем, насиљем, хладним тоном гласа, и на разне друге начине, док толеранција подразумева љубазан тон гласа, смешак, похвале, и друго. 
	Човек је тај који показује спремност на толерантно понашање и радознао је према различитостима. Често не постоји разлог из личног искуства да људи буду нетолерантни према, на пример, људима друге оријентације или различитим народима које никада у животу нису видели. Људи нису склони да мрзе, али, због искуства и утицаја околине показују опрез према свему новом инепознатом.
	Начин изражавања толеранције у великој мери зависи од образовања и васпитања, на начин да ће образованија и боље васпитана особа своје неслагање исказати на софистициранији начин и мање очигледан за разлику од необразованих и неваспитаних људи. Најчешће смо толерантни према онима који су нам слични а толеранција је смањена према онима који су другачији од нас. Људи који размишљају и понашају се другачије од нас, плаше нас, јер не можемо да предвидимо њихове реакције и не знамо како би се према њима опходили. Страх рађа одбојност, нетрпељивост и непријатељство.
	Упознајући друге људе, разумевајући другачије вредновање стварности, постајемо богатији. На тај начин боље разумемо та страна понашања, али и себе. Темељ квалитетније комуникације је прихватање и разумевање различитости. Богатство је у тој различитости. Бити толерантан, значи односити се према другима онако како би желели да се они односе према нама.
	Нашим уставом је загарантована једнакост свих грађана и забрањена свака дискриминација, непосредна или посредна, нарочито на основу пола, националне припадности, друштвеног порекла, политичког уверења, културе, језика, старости, психичке и физичке инвалидности.
	Међународни дан толеранције је прилика да упозоримо колико су нетолеранција, дискриминација, мржња, дискриминаторни ставови и предрасуде још укорењени у Србији, упркос изричитим забранама гарантованим Уставом и прописаним законима.
	Србија је земља пуна изазова. Међутим, различитости се радикализују, а нетолеранција испољава свакодневно. Али, постоји нешто на шта никада не треба показати толеранцију - а то је насиље, које је извориште и полазиште сваке нетолеранције. 

‘’Ко жели да је стално у праву, мора често да мења мишљење.’’ 
Душко Радовић

